ΓΡΑΠΤΗ ΕΡΩΤΗΣΗ E-2980/97 υποβολή: Klaus-Heiner Lehne (PPE) προς την Επιτροπή (1 Οκτωβρίου 1997)

Θέμα: Κατά πόσον είναι επιτρεπτή η επιβολή ειδικών τελών για την χρησιμοποίηση πιστωτικών καρτών κατά τις αγορές σε άλλο κράτος μέλος από εκείνο της έκδοσης

Οι οργανισμοί που εκδίδουν πιστωτικές κάρτες (π.χ. Eurocard-Mastercard, Visa, Barclays κ.ά) επιβάλλουν στους πελάτες τους για κάθε χρησιμοποίηση της κάρτας τους στο εξωτερικό ειδικό τέλος ύψους μέχρι 2,3 % του καταβαλλόμενου ποσού. Τούτο καθιστά τις διασυνοριακές αγορές σε άλλο κράτος μέλος αρκετά δαπανηρότερες. Επίσης, στην εποχή των ηλεκτρονικών πληρωμών, η πρακτική αυτή δημιουργεί ψυχολογικούς φραγμούς για αγορές σε άλλο κράτος μέλος, δεδομένου ότι το γεγονός και μόνο ότι για αγορές στο εξωτερικό πρέπει να καταβάλλονται ειδικά τέλη προκαλεί αναστολές στον πελάτη. Δεν πρέπει να παραβλέπονται οι απορρέουσες για την εσωτερική αγορά αρνητικές συνέπειες και η διάκριση εις βάρος των διασυνοριακών εμπορευματικών συναλλαγών και των διασυνοριακών πληρωμών.Δεν υφίσταται αντικειμενική αιτιολόγηση για την εν λόγω πρακτική των οργανισμών έκδοσης πιστωτικών καρτών, δεδομένου ότι, στον αιώνα των πλέον προηγμένων ηλεκτρονικών συστημάτων επεξεργασίας δεδομένων, η χρησιμοποίηση πιστωτικών καρτών στο κράτος μέλος έκδοσης και σε άλλο κράτος μέλος συνεπάγεται το ίδιο κόστος. Επιπλέον οι διαφημιστικές εκστρατείες των οργανισμών έκδοσης πιστωτικών καρτών σε μεγάλο βαθμό επικεντρώνεται ακριβώς στη δυνατότητα χρησιμοποίησης της κάρτας στο εξωτερικό, χωρίς όμως να γίνεται αναφορά στο συνεπαγόμενο επιπλέον κόστος.

Αν και τα γερμανικά δικαστήρια έχουν χαρακτηρίσει άνευ ισχύος τις συμβατικές ρήτρες επί των οποίων βασίζεται η πρακτική αυτή, οι οργανισμοί έκδοσης πιστωτικών καρτών δεν προτίθενται να καταργήσουν τα εν λόγω ειδικά τέλη. Αντίθετα μάλιστα απειλούν τους πελάτες εκείνους οι οποίοι διαμαρτύρονται για την τακτική αυτή ή υποβάλλουν προσφυγή ότι θα καταγγείλουν τις συμβάσεις τους, πράγμα το οποίο καί πράττουν. Οι συνέπειες για τους πελάτες είναι σημαντικές εάν ληφθεί μάλιστα υπόψη και η σχεδόν μονοπωλιακή θέση των μεγάλων οργανισμών έκδοσης πιστωτικών καρτών.

Γνωρίζει η Επιτροπή την κατάσταση αυτή και ποιά δράση προτίθεται να αναλάβει, προκειμένου να απαγορευθεί το ταχύτερο δυνατό η εν λόγω πρακτική η οποία αντίκειται στο ευρωπαϊκό δίκαιο και ζημιώνει την εσωτερική αγορά;

Απάντηση του κ. Monti εξ ονόματος της Επιτροπής (10 Νοεμβρίου 1997)

Η Επιτροπή γνωρίζει την πρακτική στην οποία αναφέρεται το Αξιότιμο Μέλος, αλλά δεν έχει μια συνολική εικόνα των συμβαλλόμενων τελών. Πράγματι, σύμφωνα με πληροφορίες που έχει στη διάθεσή της η Επιτροπή, τα εν λόγω τέλη δεν καθορίζονται από τους οργανισμούς έκδοσης πιστωτικών καρτών όπως η Eurocard-Mastercard ή η Visa, αλλά από τις τράπεζες που χορηγούν πιστωτικές κάρτες στους πελάτες τους.

Η Επιτροπή συμφωνεί με το Αξιότιμο Μέλος ότι η εν λόγω πρακτική μπορεί να δημιουργήσει ψυχολογικούς φραγμούς, αλλά δεν θεωρεί ότι τα τέλη αυτά αποτελούν παράβαση του κοινοτικού δικαίου, εκτός εάν απορρέουν από συμφωνίες ή εναρμονισμένες πρακτικές που απαγορεύονται βάσει του άρθρου 85 της συνθήκης ΕΚ. Κατά την άποψη της Επιτροπής, ο καθορισμός των εν λόγω τελών δεν συνιστά περιορισμό κατά την έννοια των άρθρων 59 ή 73β της συνθήκης ΕΚ. Τα τέλη αποτελούν τιμές για την παροχή υπηρεσιών που καθορίζονται βάσει της προσφοράς και της ζήτησης.